觀碁
作者：石介
朝代：宋

paragraphs: 人皆稱善弈，伊我獨不能。
試坐觀勝敗，白黑何分明。
運智奇復詐，用心險且傾。
嗟哉一枰上，奚足勞經營。
安得百萬騎，鐵甲相磨鳴。
西取元昊頭，獻之天子庭。
北入匈奴域，縛戎王南行。
東逾滄海東，射破高麗城。
南趨交趾國，蠻子輿櫬迎。
盡使四夷臣，歸來告太平。
誰能憑文楸，兩人終日爭。